Søndag eftermiddag fik Nordjyllands Politi en melding om en mulig drukneulykke ved Løgstør, hvor fire personer angiveligt gjorde tegn om at få hjælp til at blive reddet omkring 500 meter ude i fjorden. Politi og beredskab blev derfor sendt til stedet, hvor de hurtigt kunne konstatere, at virkeligheden forholdt sig noget mere harmløs, end der i første omgang var lagt op til. - De fire personer viste sig at være fire fugle, og fuglene de er nu fløjet igen, siger vagtchef ved Nordjyllands Politi Henrik Beck.
Politi og redningsmandskab blev søndag eftermiddag kaldt ud til en mulig drukneulykke, der heldigvis viste sig meget harmløs.